BANjALUČKI vatrogasci Đorđe Vavan i Ognjen Medaković, te policajac Aleksandar Janković, spasli su koji je stao na ivicu železničkog mosta i pretio da će se ubiti skokom u nabujali Vrbas.

Drama se odigrala u nedelju oko 23 časa. Mladić je stajao na ivici nasred mosta, ne dozvoljavajući da mu iko priđe. Malo pomalo Medaković mu je pričom odvlačio pažnju i omogućio Vavanu i Jankoviću da mu priđu. Potom su iskoristili trenutak nepažnje i s leđa ga ščepali za obe ruke i prevukli preko ograde, spasavši ga od sigurne smrti.

Ognjen Medaković, koji šest godina radi u Vatrogasnoj brigadi Banjaluka, kaže da je mladić više od 20 minuta odbijao komunikaciju sa bilo kim, a kako nisu imali na raspolaganju pregovarača ili psihologa, sam se upustio u pregovore.

- Gledam tu mučnu scenu i razmišljam da sebi nikada neću oprostiti ako bar ne pokušam da ga odgovorim. Prišao sam i počeo razgovor. Rekao sam da ništa nije vredno života i da je, šta god da mu se desilo, sve moguće prevazići. Pominjao je da ima problema i da za njega nema života, ali sam mu uporno govorio da je život lep, i da svi imamo probleme - priča Medaković.

Đorđe Vavan kaže da je mladić ponavljao da mu ne prilaze, pa su čekali da Medaković zadobije njegovo poverenje. Potom su mu korak po korak prilazili.